En læge i Roskilde var anklaget tirsdag for at have udført en omskæring uden at have autorisation. Omskæringen resulterede i en infektion hos barnet

RETTEN I ROSKILDE (Ekstra Bladet): Det blev til en indlæggelse på Rigshospitalet 4. april 2017 for et lille drengebarn, efter han var blevet omskåret.

Indlæggelsen skete på baggrund af en urinvejsinfektion, hvorfor barnet fik smerter. Drengen var indlagt et døgn på hospitalet til observation. Nu sidder lægen, der udførte operationen, i Roskilde Byret.

En vurdering af drengens tilstand siger, at det ikke er til at fastslå på nuværende, om drengen vil får varige mén efter operationen.

Lægen sidder ikke i retten på grund af infektionen, men fordi han ikke havde lov til at udføre netop den type operation. Lægen har siden 1997 praktiseret i Danmark og har op til 2013 udført rituelle omskæringer.

I 2013, efter en del klager fra forældre, hvis børn havde lidt komplikationer efter omskæring, kontaktede Sundhedsstyrelsen lægen og fortalte, at de overvejede at sætte ham under skærpet tilsyn, og at dette måske kan medføre faglige sanktioner. Fremgik det i retten.

Jeg stopper med det samme

Han skriver tilbage, at han ikke længere vil udføre rituelle omskæringer, og derfor beslutter styrelsen at lade være med at sætte ham under skærpet tilsyn.

I marts 2017 bekræfter han igen dette over for Styrelsen for Patientsikkerhed. Men 5. april gør han styrelsen opmærksom på, at han har omskåret et drengebarn, som senere er blevet indlagt.

Det fremgik af en mailkorrespondance fremvist i retten. Både anklager og forsvarer brugte mailkorrespondancen som bevismateriale.

Anklageren mener, at den eneste grund til at den tiltalte skrev den mail var fordi, drengen var blevet indlagt på Rigshospitalet, og at myndighederne derfor ville finde ud af, at han havde stået for omskæringen.

Ydermere har moren til drengen vidnet, at hun havde fået besked på ikke at oplyse lægens navn på hospitalet. Det benægter han dog at have sagt til hende.

Lægen erklærede sig uskyldig i retten og går efter frifindelse.

Anklageren går efter at fratage lægen retten til at udføre lægevirksomhed og at give ham en bødestraf på 50.000 kroner.

Det er en misforståelse

Aftalen mellem Styrelsen for Patientsikkerhed og den tiltalte læge lød på, at lægen frivilligt indskrænkede sin virksomhed, så han ikke udførte omskæringer længere. Hvis han ville starte med at lave omskæringer igen, skulle han kontakte styrelsen og godkendes.

Den tiltalte mener dog, at han fuldstændig har misforstået aftalen. Ifølge ham, skulle han bare gøre Styrelsen for Patientsikkerhed opmærksom på, at han lavede omskæringer igen, og altså ikke godkendes først.

Lægen underskrev i marts et juridisk dokument, hvor aftalen stod på. Han mener dog ikke at have forstået dokumentet rigtigt og siger, at han bare skrev under, fordi hans kollegaer sagde, at det var det bedste at gøre.

Der vil falde dom i sagen 29. juli 2018 klokken 12.